Møguligt er at hava fyrifallandi arbeiði, samstundis sum tú ert í ALS. Tá tú váttar arbeiðsloysi í Sjálvgreiðsluni upplýsir tú arbeiðstímarnar og inntøkuna íroknað frítíðarlønina. Arbeiðsloysisstuðulin verður so skerdur í mun til hetta. Men so leingi tú fært stuðul frá ALS, hevur tú skyldu at vera tøk/ur á arbeiðsmarknaðinum. Hetta merkir, at sjálvt um tú hevur eitt fyrifallandi arbeiði, so mást tú altíð vera fús/ur at átaka tær arbeiði, sum ALS vísir á. Arbeiðir tú so mikið, at tú einki útgjald fært frá ALS 4 útgjaldsskeið á rað, steðgar arbeiðsloysisstuðulin. Tá verður mett, at tú ikki ert arbeiðstøk/ur longur. Somuleiðis missir tú rættin til arbeiðsloysisstuðul, um tú 4 útgjaldsskeið á rað arbeiðir meira enn 25% av arbeiðstíðini hjá sama arbeiðsgevara-t. e. meiri enn 20 umroknaðar ella arbeiddar tímar í einum 14 daga útgjaldsskeiði. Teir umroknaðu tímarnir verða ásettir eftir lønarinntøkuni, og legg tær í geyma, at teir umroknaðu tímarnir kunnu geva eitt hægri tímatal enn teir veruligu arbeiðstímarnir.